Il-President tar-Repubblika Ċeka Milos Zeman kien ikkwotat jgħid li l-Ukrajna tista' tinsa li tieħu taħt idejha l-kontroll tal-peniżola tal-Krimea mill-ġdid, minkejja li r-Russja ħadet il-kontroll ta' din il-belt billi invadietha fl-2014. Il-qawwiet Russi ħadu taħt idejhom din il-belt kruċjali, li tinkludi wkoll il-port strateġiku ta' Sevastopol, fejn l-istess pajjiż għandu l-flotta tal-Baħar l-Iswed ibbażata hemmhekk. Apparti minn hekk, l-istess Zeman kien appella mill-ewwel lill-Unjoni Ewropea biex din taċċetta l-għaqda tar-Repubblika tal-Krimea mal-Federazzjoni Russja, fejn reġa' sostna li ħadd m'għandu jistenna li dan ir-reġjun jingħaqad mill-ġdid mal-Ukrajna. Dawn l-azzjonijiet wasslu biex l-Unjoni Ewropea u l-Istati Uniti bdew jimponu għadd ta' sanzjonijiet ekonomiċi u politiċi fuq numru ta' kumpaniji u uffiċjali li jippartienu lir-Russja. Din l-istqarrija waslet fl-isfond li Zeman innifsu kemm-il darba tkellem kontra dawn l-istess sanzjonijiet imposti mill-Unjoni Ewropea u mhux l-ewwel darba li fil-beraħ esprima l-appoġġ tiegħu għall-kawża Russa. Fil-fatt, Zeman kien l-uniku President mill-Punent li attenda ċ-ċelebrazzjonijiet li jimmarkaw it-tmiem tat-Tieni Gwerra Dinjija f'Mejju tas-sena l-oħra. Aktar riċenti, waqt il-ftuħ taċ-ċerimonja annwali f'Ceska Budejvoce, lejn l-aħħar ta' Awwissu, Zeman ħeġġeġ lill-Gvern ta' pajjiżu biex jipprova jsib modi ta' kif jista' jgħin lir-Russja biex din tirreżisti s-sanzjonijiet imposti fuqha, u saħaq li l-embargo tal-Istati Uniti fuq Kuba wera li dan it-tip ta' miżuri huma ineffettivi. Meta mitlub jelabora dwar dan, Zeman qal li annessjoni tfisser li jkun hemm ksur gravi tal-ftehimiet internazzjonali u m'hemmx dubju li l-ftehimiet li jiggarantixxu l-integrità territorjali tal-Ukrajna ma kinux irrispettati. Iżda, min-naħa l-oħra, il-President tar-Repubblika Ċeka sostna li jaqbel mat-teorija li l-mexxej Sovjetiku Nikita Khrushchev kien għamel xi ħaġa stupida għall-aħħar u l-politiċi tad-dinja jirrikonoxxu l-fatt li llum il-ġurnata l-Krimea ma tistax tingħata lura lill-Ukrajna. Minkejja din l-istqarrija b'saħħitha, Zeman għażel li ma jgħidx għal min qed jirreferi meta qal li hemm politiċi madwar id-dinja li jemmnu li l-Ukrajna ma tistax tieħu l-kontroll tal-Krimea mill-ġdid. Fir-referenza li għamel għal Khrushchev, Zeman ried jgħid li jfakkar l-avveniment storiku meta dan il-mexxej ta l-Krimea lill-Ukrajna fl-1954, meta dan il-pajjiż kien għadu jagħmel parti mill-Unjoni Sovjetika. Il-Gvern tar-Repubblika Ċeka, li għandu l-aħħar kelma fejn tidħol il-politika barranija ta' dan il-pajjiż, għażel li jsegwi l-pożizzjoni komuni tal-pajjiżi eks-Unjoni Sovjetiċi fejn jidħlu l-fehmiet dwar is-sanzjonijiet imposti fuq ir-Russja. L-Istati Uniti espandiet is-sanzjonijiet tagħha minħabba l-invażjoni tal-Krimea fil-bidu ta' dan ix-xahar fuq numru ta' persuni u kumpaniji oħrajn, li wħud minnhom inzertaw li qed jaħdmu fuq il-bini ta' pont multi-biljunarju li għandu jwassal biex ikun hemm konnessjoni diretta bejn ir-Russja u l-Krimea stess. Intant, proprju din il-ġimgħa stess, ir-Russja involviet xejn inqas minn 12,500 suldat f'eżerċizzji militari bejn it-truppi tal-Baħar l-Iswed u dawk ta' Kaspju.